Kommissionens beslutning

af 10. maj 2000

om offentliggørelse af referencen for EN 1459:1999 "Sikkerhed for industrielle truck. Selvkørende variabel reach truck" og EN 1726-1:1999 "Sikkerhed ved industrielle truck. Selvkørende truck op til 10000 kg og industritraktorer med træk op til 20000 N. Del 1: Generelle krav"

(meddelt under nummer K(2000) 1174)

(EØS-relevant tekst)

(2000/361/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 98/37/EF af 22. juni 1998 om indbyrdes tilnærmelse af medlemsstaternes lovgivning om maskiner(1), ændret ved direktiv 98/79/EF(2),

under henvisning til det udvalg, der er nedsat ved Europa-Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter(3), ændret ved direktiv 98/48/EF(4), og

ud fra følgende betragtninger:

(1) Ifølge artikel 2 i direktiv 98/37/EF, som ændret, kan maskinerne kun markedsføres og ibrugtages, hvis de ikke bringer personers og, i givet fald, husdyrs eller goders sikkerhed og sundhed i fare, når de installeres og vedligeholdes på passende vis og anvendes i overensstemmelse med deres bestemmelse.

(2) Maskiner forudsættes at være i overensstemmelse med de væsentlige sikkerheds- og sundhedskrav, der er omhandlet i artikel 3 i direktiv 98/37/EF, som ændret, hvis de opfylder harmoniserede standarder, der er offentliggjort reference til i De Europæiske Fællesskabers Tidende.

(3) Medlemsstaterne offentliggør referencerne for de nationale standarder, der gennemfører de harmoniserede standarder.

(4) De harmoniserede standarder EN 1459:1999 "Sikkerhed for industrielle truck. Selvkørende variabel reach truck" og EN 1726-1:1999 "Sikkerhed ved industrielle truck. Selvkørende truck op til 10000 kg og industritraktorer med træk op til 20000 N. Del 1: Generelle krav" omhandler materiel, der kan frembyde særlig fare for operatøren, idet operatøren kan komme i klemme mellem jorden og trucken, hvis den vælter.

(5) En række medlemsstater finder på grund af et større antal uheld på deres område, at de nævnte standarder, selv om de er korrekte, ikke dækker alle væsentlige krav i direktivet, især faren for klemning af operatøren.

(6) Der er påkrævet at henlede opmærksomheden på denne potentielle fare, som ikke omtales i de nævnte standarder.

(7) Indtil standarderne er blevet ændret, er det af effektivitetshensyn vigtigt, at der allerede nu tages højde for de konstaterede mangler, som dog ikke berører standardernes aktuelle indhold.

(8) Derfor bør standard EN 1726-1:1999 og EN 1459:1999 offentliggøres med en passende advarsel, og CEN (Den Europæiske Standardiseringsorganisation) bør have mandat til at ændre disse standarder -

VEDTAGET FØLGENDE BESLUTNING:

Artikel 1

Når de harmoniserede standarder EN 1459:1999 "Sikkerhed for industrielle truck. Selvkørende variabel reach truck" og EN 1726-1:1999 "Sikkerhed ved industrielle truck. Selvkørende truck op til 10000 kg og industritraktorer med træk op til 20000 N. Del 1: Generelle krav" offentliggøres i bilag, lavet i overensstemmelse med artikel 5, stk. 2, i direktiv 98/37/EF, som ændret, skal der samtidig gives følgende advarsel:"Brugerne af standarden gøres opmærksom på, at standarden ikke omhandler den fare, operatøren udsættes for, hvis trucken vælter. Hvad dette aspekt angår, giver standarden ikke formodning om overensstemmelse med direktivets bestemmelser."

Artikel 2

Når medlemsstaterne i henhold til artikel 5, stk. 2, i direktiv 98/37/EF offentliggør referencen for de nationale standarder, der gennemfører de harmoniserede standarder EN 1459:1999 og EN 1726-1:1999, skal det ske med samme advarsel som den i artikel 1 anførte.

Artikel 3

Denne beslutning er rettet til medlemsstaterne.

Udfærdiget i Bruxelles, den 10. maj 2000.

På Kommissionens vegne

Erkki Liikanen

Medlem af Kommissionen

(1) EFT L 207 af 23.7.1999, s. 1.

(2) EFT L 331 af 7.12.1998, s. 1.

(3) EFT L 204 af 21.7.1998, s. 37.

(4) EFT L 217 af 5.8.1998, s. 18.

BILAG

Offentliggørelse af titler og referencer på harmoniserede standarder ifølge nævnte direktiv

>TABELPOSITION>

BEMÆRK:

- Oplysninger om, hvorvidt standarder er disponible, kan fås enten hos de europæiske standardiseringsorganer eller hos de nationale standardiseringsorganer, hvoraf en liste er vedlagt som bilag til Europa-Parlamentets og Rådets direktiv 98/34/EF.

- Offentliggørelse af referencerne i De Europæiske Fællesskabers Tidende betyder ikke, at standarderne findes på alle fællesskabssprog.

- Kommissionen sørger for at ajourføre listen(1).

(1) EFT C 183 af 13.6.1998, s. 2.

EFT C 317 af 15.10.1998, s. 5.

EFT C 346 af 14.11.1998, s. 5.

EFT C 165 af 11.6.1999, s. 4.

EFT C 318 af 5.11.1999, s. 5.